השנה היא 1981. קרולינה הררה, בלונדינית ניו יורקית אריסטוקרטית, ילידת ונצואלה, אם לארבע בנות, נשואה בשנית, שעבדה עד אז כאשת יחסי הציבור של המותג אמיליו פוצ'י, מחליטה להשיק בגיל 42, המאוחר יחסית, את בית האופנה שלה. העיצובים שלה הם נשיים, מכובדים ומלאי פאסון והררה מושכת יחסית מהר, את תשומת ליבם של מובילי הדעה.
ראשונה היא תופשת את עיניה המיומנות של עורכת הווג האמריקאי האגדית, דיאנה ורילנד. זו מתחילה לטפח אותה כשם שעשתה למעצבים איב סן לורן, מנולו בלניק ודיאן פון פירסטנברג. אחרי החשיפה וההערכה מגיעות הלקוחות המשפיעות ובראשון לא אחרת מאשר ז'קלין קנדי-אונסיס, אייקון אופנה נצחי שנודעה בטעמה המשובח.
אליה מצטרפים אסתי לאודר שאימצה את הבוטיק היוקרתי של הררה במדיסון אווניו במנהטן; אנדי וורהול שצייר את דמותה הזעירה, הבלונדינית והאלגנטית, של המעצבת ויצר דיוקן שתלוי עד היום בסלון ביתה המפואר באפר-איסט סייד; הצלם-אמן רוברט מייתלתורפ' שהתעקש לצלם אותה, וסטיב רובל המנוח, הבעלים של סטודיו 54, שטיפח את הררה כבליינית שהסתופפה בסטודיו, הלומת חושים, עם ביאנקה ומיק ג'אגר.
את תצוגת האופנה הראשונה שלה, הררה העלתה במועדון המטרופולין האקסקלוסיבי ב-1981. פסנתרן ניגן שירים של קול פורטר והדוגמנית האלוהית אימאן, היתה כוכבת המסלול. מאז הפכה הררה לחלק מהג'ט-סט הניו יורקי של הסבנטיז והאייטיז, ולמעצבת האופנה החביבה על דמויות מוכרות כמו אנה ווינטור וקרוליין קנדי המנוחה, רנה זלווגר, שרון סטון ג'נוארי ג'ונס ודמי מור. כולן תועדו מרחפות באלגנטיות על השטיח האדום בשמלות הערב המפוארות שלה.
הררה מצטיינת בקו קלאסי נקי שאינו תלוי זמן או מקום. קהל לקוחותיה הגדול מורכב מלא מעט נשים חזקות ומשפיעות מתחומי האופנה והעסקים. כולן מעוניינות באופנה אלגנטית וזוהרת בו זמנית. כמו ההופעה של הררה עצמה, שסימן ההיכר שלה הוא קו שלם של חולצות כותנה לבנות ומחויטות שהיא נאמנה להן.
"כל חיי אני לובשת חולצות לבנות", הסבירה פעם בראיון, "אפשר לשלב אותן עם כל דבר, עם מכנסיים אלגנטיים, חצאית צמר או מכנסי ג'ינס. זה כמו רשת ביטחון בשבילי ובשביל כל אישה, זה תמיד נראה פשוט ואלגנטי, לא מסובך מדי, לא מתאמץ ולא מסורבל".
הררה נולדה בינואר 1939 כמריה קרולינה ג'וזפינה פקנניס, למשפחה אריסטוקרטית שהגיעה לוונצואלה מספרד בתחילת המאה ה-16. אביה היה מושל קראקס בירת וונצואלה ולימים כיהן פעמיים כשר החוץ. את תשוקתה לאופנה היא ירשה מסבתה שהתגוררה בפריז ולקחה אותה בילדותה לתצוגות של בלנסיאגה ודיור. היא מספרת שאמה אהבה את לנווין, וסבתה את בלנסיאגה. "אני מאמינה שכשאתה גדל לתוך מראות יפים כאלה זה מחלחל ומשפיע", היגגה.
היום היא אוחזת במותג CH שיוצר מספר קווים, ביניהם קולקציית נשים, שמלות כלה, משקפי שמש, פרוות ובשמים, עם יותר משבעים חנויות ממותגות ברחבי העולם - אחת מהן נפתחה בשנה שעברה בקניון רמת אביב.
למרות שעד גיל 16 התעניינה בעיקר בגידול כלבים וברכיבה על סוסים ("אני לא הולכת לספר שתפרתי שמלות קטנות לבובות כי לא עשיתי את זה אף פעם!"), הרי שצפייה אינטנסיבית בסרטים הוליוודים וסגידה למרלן דיטריך השפיעו עליה ("רציתי להתלבש כמוה , בשחור, עם פומית וכובע"), ומשפיעים עד היום עליה בבואה לעצב קולקציה. "כשאני מעצבת אני תמיד חוזרת אל הגלאמור - אל שחקניות הוליווד הישנות".
על לקוחותיה המפורסמות היא אוהבת לספר: "ז'קלין קנדי היתה השראה גדולה, היה לה טעם ללא דופי, היא היתה כל כך טבעית וידעה בדיוק מה היא רוצה ומה יושב טוב עליה", מספרת מי שהלבישה לאחר מכן גם את הנשים הראשונות ננסי רייגן ולורה בוש.
דווקא על מישל אובמה הפשאניסטה מסתבר שיש להררה בטן מלאה, לאחר ששלחה לה מספר רישומים לשמלה לטקס ההכתרה לנשיאות ואף אחד מהם לא נבחר. "אומרים שיש לגברת אובמה סגנון משגע", היא מרשה לעצמה ללכלך: "אבל אני לא יודעת. נוטים להשוות אותה לג'קלין קנדי אבל אני לא חושבת שזה נכון". גם על בר רפאלי הפגינה מעט מהסרקזם המשועשע ומעט מרושע שלה: "היא יפה, אבל כבדה, נראה כאילו עלתה במשקל, לא?"
את הבושם הראשון שלה השיקה הררה, שנבחרה בעבר ל"אישה האלגנטית בעולם" על ידי המגזין ELLE, ב-1988. הבושם נשא את שמה וביטא היטב את סגנונה הייחודי ואת האלגנטיות והתחכום שביצירותיה, הניחוח שלו שילב את החריפות של הפלפל עם ניחוח גרגירי יער, תות פראי ותפוז שיצרו שילוב מיוחד ומושך. הבקבוק עצמו נעטף ברצועת עור אדומה שעליה הוטבעו ראשי שמות המעצבת. מאז הפכו הבשמים של קרולינה הררה לשם דבר.
הבושם CH זכה להצלחה גם בגרסא הנשית וגם בגרסא הגברית ופתח את הדלת ליצירת בשמים מצליחים נוספים. "212" הושק בשנת 1997 וכוכבו דרך בין לילה. את הבושם הרענן הזה יצרה הררה בשיתוף עם בתה קרולינה הררה ג'וניור. הבת היוותה את ההשראה לבושם שמותג כבושם לדור האורבני שחי ונושם את ניו יורק. יותר מכל הוא ביטא את רוח מנהטן הצעירה, התוססת ושוקקת החיים. גם שמו של הבושם הוא כקוד החיוג של מנהטן - 212.
העיצוב היה מקורי וייחודי, שני בקבוקים מעוגלים המוברגים משני צדדיו של גליל מתכתי ויוצרים יחד אלמנט אחד מושלם, מה שאיפשר להפריד בקבוק אחד ולהניחו בתא היד ואת האחר להשאיר בחדר הרחצה או בחדר ההלבשה. הניחוח המרענן הורכב מריחות מנדרינה, ברגמוט, פריחת תפוז, גרדניה, קמליה, איריס וחבצלת. המהדורה הגברית של הבושם מפזרת ניחוח ממגנט של האנרגיה הרעננה של עלי הלימון, החריפות הגברית של פלפל ירוק וג'ינג'ר והחושניות של מושק ועץ האלמוג. הבושם סקסי 212, עוצב גם הוא בבקבוק בצורת גליל אבל הפעם בגוון ורוד ועם ארומה נוספת של צמר גפן מתוק ופלפל ורוד.
CH L'eau הוא בושם שיצרה קרולינה הררה הבת, וכולו תשוקה לפרחים. בושם שהוא מפץ של ניחוח עלי כותרת ומגוון פרחים מסוגים שונים, שליוו את עולמה, "טירוף הפרחים" היא כינתה את הניחוח המשכר שכולל פריחת לימון, פריחת תפוז, פרחי הברגמוט, הפריזיה, סיגליות, פרח עוקץ העקרב, שושנת העמקים, קינמון ופריחת התפוח.
לגברים מציעה הררה את הבושם 212 VIP MEN. שילוב ריחות גברי ממגנט של וודקה עם מנטה קפואה, קוויאר ליים ותבלינים. המעצבת הסבירה כי ההשראה לבושם היא המסיבות האקסקלוסיביות של החוג המשפיע והאופנתי של מנהטן.
הבשמים של קרולינה הררה הם מהמצליחים שיש ואהובים מאד על הקונות הישראליות. הם מבוקשים בקרב נשים צעירות ובשלות כאחד, ונחשבים לבשמים עם תחכום ושיק. הרצליה אשכנזי מנהלת סחר שיווק בסופר-פארם מוסרת כי "הבשמים של קרולינה הררה הם מהמצליחים שיש בישראל ואהובים מאד על הקונות הישראליות. הם מבוקשים בקרב נשים צעירות ובשלות ונחשבים לבשמים עם תחכום ושיק".